

Αρκαλοχώρι, 02/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Τίμησαν τη Μάχη της Κρήτης με εκδήλωση στη Μαχαιρά**

Παρουσία των Βουλευτών Κωνσταντίνου Κεφαλογιάννη και Φραγκίσκου Παρασύρη, του Αντιπεριφερειάρχη Νίκου Συριγωνάκη, του Δημάρχου Μινώα Πεδιάδας Βασίλη Κεγκέρογλου και άλλων στελεχών της Δημοτικής Αρχής, εκπροσώπων αρχών, φορέων αλλά και πολιτών, πραγματοποιήθηκε την Κυριακή 1 Ιουνίου 2025, στο Τοπικό Διαμέρισμα της Μαχαιράς, εκδήλωση τιμής και μνήμης που διοργάνωσε ο Δήμος Μινώα Πεδιάδας με τον Πολιτιστικό Σύλλογο Μαχαιράς, τιμώντας με αυτό τον τρόπο την 84η επέτειο από τη Μάχη της Κρήτης και όσους αντιστάθηκαν και αγωνίστηκαν κατά την περίοδο της Γερμανικής κατοχής.

Ο Δήμαρχος Μινώα Πεδιάδας Βασίλης Κεγκέρογλου στον χαιρετισμό του αναφέρθηκε στη συμβολή της Μαχαιράς συνολικά στη Μάχη της Κρήτης που έμεινε στην Ιστορία για την σθεναρή αντίσταση των ανθρώπων που αγωνίστηκαν κατά την περίοδο της γερμανικής Κατοχής με αυτοθυσία και αυταπάρνηση. Ειδικότερα ο Δήμαρχος στο χαιρετισμό του μεταξύ άλλων τόνισε:

« Με αφορμή τη συμπλήρωση 84 χρόνων από τη Μάχη της Κρήτης ξυπνούν μνήμες για τις θυσίες που έχουν καθορίσει τη Μαχαιρά και τόσα άλλα χωριά του Δήμου μας που αποτέλεσαν φάρο αντίστασης κατά του ναζισμού και της αδικίας. Τιμώντας αυτούς τους ανθρώπους, αναγνωρίζουμε το χρέος μας να υπερασπιστούμε τα ιδανικά της ελευθερίας σήμερα και για πάντα, με τη Μάχη της Κρήτης να μας υπενθυμίζει τη σημασία του ενωμένου αγώνα για την υπεράσπιση των δημοκρατικών αξιών, που είναι πάντα επίκαιρες.

Η Μαχαιρά αποτελεί ακόμα και σήμερα ένα χωριό που αρνείται να λησμονήσει και εμείς ενθαρρύνουμε και τη νέα γενιά να κατανοήσει τη σημασία της ιστορικής μνήμης και να συμβάλλει στη διατήρηση της. Να αντιταχθεί στη βία και να μη λησμονήσει την αντοχή και τη γενναιότητα του κρητικού πνεύματος. Ας κρατήσουμε αυτή τη μνήμη ζωντανή και ας αντλήσουμε έμπνευση από τις θυσίες τους, προκειμένου να συνεχίσουμε τον αγώνα κατά κάθε μορφής φασισμού και σκοταδισμού και να χτίσουμε μια κοινωνία που θα βασίζεται στην αλληλεγγύη, την ανθρωπιά και την ελευθερία».

Αρχικά, τελέστηκε επιμνημόσυνη δέηση σε ειδική τελετή που έλαβε χώρα στο Ηρώο των Πεσόντων στην Πλατεία του οικισμού. Ακολούθησε η κατάθεση στεφάνων από θεσμικούς φορείς και το προσκλητήριο πεσόντων. Τηρήθηκε ενός λεπτού σιγή και η ανάκρουση του εθνικού ύμνου. Το πρόγραμμα επίσης περιελάμβανε, ομιλία από την Αντιδήμαρχο Πολιτισμού και Βιώσιμης Τουριστικής Ανάπτυξης Καλλιόπη Αποστολογιωργάκη, βράβευση μαθητών από την Οικογένεια Μπαντουβά, παραδοσιακά τραγούδια από τη Μικτή Χορωδία του Δήμου Μινώα Πεδιάδας και παραδοσιακούς χορούς από το χορευτικό συγκρότημα “Ερφαλής” (Λύρα: Μανώλης Κορναράκης) ενώ ακολούθησε και κέρασμα από τον Πολιτιστικό Σύλλογο Μαχαιράς.